Woorde uit die Bybel – Geloof (3) - www.bybelkennis.co.za
Hoekom kan ons net deur geloof verlos word? Christus is ons Verlosser. Geloof beteken dat ek na Christus kom. Goeie nuus! God se oordeel is vir altyd verby vir elkeen wat aan Christus Jesus behoort (Romeine 8:1). Ons is ook kinders, en dus erfgename, van God: Almal wat hulle deur die Heilige Gees laat lei, is kinders van God (Romeine 8:14). Maar die Heilige Gees gaan verder: Verder is dit ook Hy wat nou 'n diep verlange na God in julle binneste wakker maak. Die Gees roep voortdurend in julle binneste uit: "Vader, liefdevolle Vader!" Hy sorg dat daar 'n onbreekbare band tussen God en julle is (Romeine 8:15). Dit alles beteken dat Christus voldoende is as ons Verlosser – ons het niks meer nodig nie. Toe die tronkhoof in Filippi vir Paulus vra wat hy moet doen om in die regte verhouding met God te kom, antwoord Paulus hom: Glo in die Here Jesus … Dan sal God jou red en as sy kind aanvaar (Handelinge 16:31).
Maar wat van die goeie werke wat ons doen? Hierdie geloof in Jesus Christus is al wat ons nodig het: God is egter nie soos 'n eienaar wat werkers beloon wat hard gewerk het nie. 'n Mens kom net in die regte verhouding met God as jy in Hom glo as die Een wat goddelose mense vryspreek (Romeine 4:5). Beteken geloof dan dat ek maar net kan sit en niks doen nie? Al wat nou saak maak, is geloof, daardie soort geloof wat maak dat ons ander mense met alles in ons liefhet (Galasiërs 5:6). Natuurlik moet die Christen goeie werke doen, maar nie om verlos te word nie, maar uit dankbaarheid dat hy verlos is. Die Christelike leer is genade; die Christelike optrede is uit genade.